
RE-TECH: UN INICIATIVA Y COLABORACION 


'GRASSROOTS' CU UN IMPACTO GRANDI 
Na juni 2022 Futura a colabora cu Stichting EPB pa por re- 
distribui 105 aparato cu ta inclui entre otro: computer towers, 
monitors, keyboards, mouses, telefon y mas 


E iniciativa prome cu e nomber ‘Re-Tech’ - a cuminsa na aña 
2019, unda cu Aruba Futura Foundation (Futura) a identifica 
un oportunidad, como cu tin hopi computer, hardware, 
materialnan, y aparatonan ta wordo deshaci di dje, of ta wordo 
tira afo, mientras cu esakinan kisas ainda por ta util pa otro 
persona-, scol-, of institucionnan den educacion. 


Mayoria di nos hopi biaha ta cumpra aparatonan nobo despues 
di tempo, sea ta un computer, tablet, of telefon, y nos ta 
deshaci di esun 'bieu', of nos ta lage un banda. Mescos, hopi 
organisacion, departamento, y companianan tambe despues 
di tempo ta cumpra y adkiri aparatonan y computernan 
nobo mientras cu e bieunan ainda por tin bon uzo pa nan. E 
aparatonan aki, si nan no wordo re-distribui of re uza den un 
otro forma, normalmente nan lo wordo tira afo, y finalmente 
yega na nos 'landfills'. 


Asina na 2019 Futura a cuminsa cu e iniciativa pa colecta 
computer, hardware, y diferente material y piesanan tecnologico 
na nan oficinanan, mientras cu ta colabora cu diferente scol y 
schoolbestuur pa por re-distribui esakinan unda cu mester. 


Na 2021 Futura a colabora cu studiantenan di EPI como parti 
di nan klas di ‘Leadership’, y aki e studiantenan tabata tin como 
tarea pa yuda Futura cu e diseño di e iniciativa, un nomber, 
logo, y un strategia pa por colecta mas material posibel. Asina 
e nomber ‘Re-Tech’ a nace cu su slogan “Giving technology a 
second chance’. 


Desde 2019 te cu dia di awe na juli 2022, Futura - den 
colaboracion cu partners - a colecta un total di 815 aparato, 
consistiendo di entre otro: computer towers, monitors, 
keyboards, mouse, telefon, printers, beamers, cables, y otro 
acesorionan tecnologico. Organisacionnan y departamentonan 
gubernamental, companianan den sector priva, y ciudadanonan 
na un manera individual a coopera cu nan donacionnan pa 
haci esaki posibel. 

Den pasado Futura a re-distribui 


computer, hardware, 

y materialnan den colaboracion cu entre otro Metabolic 
Foundation, y cu SKOA pa nan scolnan. Awor na juni 2022 
Futura a colabora cu Stichting EPB pa por re-distribui 105 
aparato cu ta inclui entre otro: computer towers, monitors, 
keyboards, mouses, telefon y mas. E materialnan aki lo wordo 
re uza na EPB pa entre otro e studiantenan den e curiculo 
nobo di ICT Support. 


Futura ta yama danki na Gobierno di Aruba pa e apoyo, y tambe 
na tur partner den sector priva, sector publico y academico, pa 
por haci e iniciativa di ‘Re-tech’ aki posibel. Un danki tambe 
na comunidad general, y specialmente na Stichting EPB pa 
e colaboracion y apoyo den e periodo aki. 'Re-tech' ta un 
iniciativa realmente 'grassroots' y un ehempel di con por medio 
di colaboracion, por logra haci un impacto grandi, y minimalisa 
impacto riba nos medio ambiente. 


Si bo organisacion tin aparato, materialnan, computers, etc. cu 
no ta wordo uza mas, y cu no ta den un estado completamente 
deteriora, contact Futura na hello@futuralab.org pa explora 
con lo por colabora pa re-distribui esakinan na institucionnan 
educacional y pa studiantenan cu sigur lo por haci bon uso di 
nan. 

Prome Minister Evelyn Wever-Croes: 
Un discurso nacional di resumen di bon noticia pa nos pais: 


ARUBA A PASA E EVALUACION DI CFATF NA 
FORMA EXELENTE 


Nos ta number dos di integridad financiero den Caribe 


Mientras cu oposicion diadomingo ultimo a spera noticia 
negativo den discurso nacional di Prome Minister Evelyn 
Wever-Croes, e mandatario principal di nos pais a trece un 
resumen amplio di noticianan positivo cu a pasa cu nos pais 
den e ultimo dianan. Prome Minister a felicita tur esnan 


Un noticia sigur sumamente positivo ta e hecho cu Aruba a 
pasa e evaluacion di Caribbean Financial Action Task Force 
(CFATF) na forma exelente. CFATF ta e organisacion di Caribe, 
parti di FATF, cu ta encarga cu evalua sistemanan financiero di 
paisnan den mundo. Nan ta mira si nos tin suficiente medida 
di control, pa evita labamento di placa. Nan ta mira tambe con 
efectivo e sistemanan ta, pues si ta gara hende cu ta laba 
placa, y si ta persigui nan den Corte. 


Paisnan cu no pasa e evaluacion, mester bay den un 
proceso riguroso di reforma nan sistema financiero. Un mal 
evaluacion di FATF of CFATF ta afecta inversionistanan tambe. 
Inversionistanan internacional ta prefera inverti den un pais cu 
un bon rating, un bon evaluacion. 


E evaluacion aki ta hopi importante tambe pa nos sistema 
bancario solido, y pa e relacion di nos banconan local cu 
banconan corespondiente internacional. Aruba a wordo evalua 
aña pasa. Pa esaki nos a cuminsa prepara desde 2018 caba. 
Hunto cu stakeholders di sector publico y sector priva, nos a 
pasa e evaluacion aki. Aruba su sistema financiero ta integro, 
y nos resultadonan tabata excelente. 


Cu esaki Aruba ta e pais number 2 di integridad financiero, 
Bermuda ta e unico pais cu a score poco miho cu nos. “Aruba 
a demostra cu nos ta tuma integridad en general, y integridad 

financiero hopi na serio. No cu palabra so, sino cu hechos. 
Berdad cu nos no ta ainda na e nivel cu nos mester ta di 
integridad, pero nos ta riba e bon caminda”, Prome Minister a 
enfatisa. 


Tambetaberdad, Prome Ministe aremarca, culamentablemente 
aki na Aruba nos a mira ex ministernan cu a wordo persigi 
pa labamento di placa. E berdad aki ta uno bergonsoso pa 
nos pais, pero e parti bon ta, cu Aruba a demostra cu nos ta 
tuma accion, investiga nan, persigui nan y nan ta wordo teni 
responsabel. 


Gradicimento 

Prome Minister Wever - Croes ta gradici Banco Central 
di Aruba cu a yuda financia e “National Risk Assesment”, 
pasobra sin esey no por a deteca e riesgonan na tempo pa 
traha riba nan. Tambe tur stakeholders den sector publico 
manera Banco Central di Aruba, FIU/MOT, Ministerio Publico, 
Aduana, Camara di Comercio, Cuerpo Policial, Departamento 
di Asuntonan Economico y Departamento di Legislacion. 
Banda di e stakeholders di sector publico y semi publico, 
tin sector priva manera banco, companianan di seguro, 
companianan di transferencia di placa, companianan di ‘trust 
services’, notarionan, abogadonan, real estates, car dealers y 
joyerianan. 


Concluyendo Prome Minister, den nomber di Gobierno di 
Aruba, ta gradici tur miembro di e stuurgroep AML/CFT, DWJZ 
y Minister di Finansa Xiomara Maduro pa e trabounan haci 
durante e proceso aki. Ta felicita tambe Aruba completo cu 
e resultado positivo aki. Nos pais ta den luz positivo y nos 
mester ta gradici pa esaki. 

Minister Ursell Arends, kende ta encarga cu Dierenwelzijn, ta 
contento di e desaroyo positivo saliendo for di Centro di Control 
di Cacho (CCC). Mirando e desaroyo aki, a tuma e decision 
cu entrante 1 di augustus 2022 — Centro di Control di Cacho 
(CCC) lo extende su orarionan di servicio. 


For di dialuna pa diabierna, CCC lo ta habri di 8:00 AM pa 
4:00 PM. Asina CCC ta haci su mes mas accesibel pa atende 
debidamente cu cacho of pushi cu ta yega e centro. 


E extencion di orario di CCC, tambe ta duna mas oportunidad 
pa esnan cu kier adopta un mascota, y cu esaki ta di spera cu 
e grado di adoptacion lo subi na Aruba. Adopta un mascota ta 
e decision mas responsabel cu por wordo tuma, cual ta yuda 


positivamente na e problematica di mascota riba caya na mes 
momento. 


Na comienso di april 2022 minister Arends a anuncia cu parti 
di e National Plan for Stray Animals (NPSA) ta pa enfoca riba 
educacion y conscientisacion di e problema, y tambe riba e 
doño su responsabilidadnan ora di scohe pa tin un mascota, 
y promove prevencion di reproduccion indesea. Centro di 
Control di Cacho den su tarea, tambe ta yuda educa y informa 
comunidad riba con pa cuida nan mascota adecuadamente. 


Cu esfuersonan di cada un ciudadano nos por reduci e fluho di 
cantidad di mascota cu ta ser bandona. 

Diamars mainta minister Ursell Arends a reuni cu Raad van 
Toezicht di SABA pa alinea e vision y maneho di cuido di adulto 
mayor. 


E demanda pa cuido a cambia den e ultimo añanan, e ta 
creciendo y tin su complehidad. Ministerio di asuntonan di 
adulto mayor ta bay cuminsa un proyecto piloto den casnan di 
cuido pa organisa e cuido, algo cu SABA tambe a demostra di 
ta dispuesto pa coopera cu'ne. 


A splica durante e reunion cu e intencion di Directie 
Ouderenzaken ta pa centralisa ayudo pa atende cu bienestar 
y cuido. E maneho lo enfoca riba crea espacio financiero pa 
apoya casnan di cuido cu e.o un “ouderenarts” — dokter di 
adulto mayor. Tipo di restructuracion asina ta necesario, y lo 
berdaderamente crea balor agrega pa tur esnan cu ta uza y ta 
traha den cuido di adulto mayor. 


SABA su servicionan ta encera un cuido mas intensivo, 
incluyendo cuido medico pa personanan cu tin e necesidad 
adicional. Ta importante pa remarca cu SABA ta basta proactivo 
den educacion pa acapara nan miembronan di ekipo pa 
maneha e peso di cuido creciente — pero ta haci e miho posibel 
cu e recursonan limita. Ministerio di asuntonan di adulto mayor 
ta buscando solucionnan den forma creativo of den forma di 

eficiencia pa por crea espacio pa e inversionnan necesario. 


“Nos kier yega na un cuido mas miho y esey ta cuminsa na 
infrastructura. E vision di SABA y maneho di gobierno mester 
conecta na otro. Tin mehoracion pa haci riba e punto di por 
ehempel optimalisacion, y nos lo analisa e datos debidamente”, 
segun minister Arends. 

Den e siguiente simannan lo sigui cu e trabounan necesario pa 
logra e meta di mehoracion di cuido di adultonan mayor, hunto. 


CONFERENCIA 
DI PRENSA DI 


Gabinete Wever-Croes 


Tur dialuna y diahuebs | 10:00 am 

EKIPO DI ARUBA TA ENFOCANDO RIBA 
TEMANAN ESCENCIAL CUAL LO CONDUCI 
NA MEHORACION Y REFORSAMENTO DI E 

COLUMNA FINANCIERO 


Den cuadro di diferente trabaonan di implementacion cu ta 
tumando luga pa locual ta Landspakket, e siman di 25 pa 29 di 
juli, e ekipo di Directie Financien conhuntamente cu Centrale 
Accountants Dienst ta sintando hunto cu expertonan di Hulanda 
pa asina enfoca riba e reforsamento di e columna financiero. 


Den e siman aki tin diferente sessionnan cu ta tumando luga 

cu e diferente departamentonan pa asina enfoca riba temanan | 
escencial cual lo conduci na mehoracion y reforsamento di e 
columna financiero. Esaki cu bista pa mehoracion di servicio, 
optimalisacion y creacion di eficiencia pa locual ta e columna 
financiero. Diferente tema cu lo enfoca ta por ehempel e 
aspecto di controlaria, y e aspecto di administracion e siman P 
aki tambe ta trata e aspecto di roadmap y asina e routekaart pa 
pone e accionnan y implementacion den tempo. 

MINISTER DI CULTURA XIOMARA MADURO 
A RICIBI E BUKI "MATERNIDAD, DI SONO 
PA REALIDAD" 


E siman aki Minister Xiomara Maduro aricibie buki"Maternidad, 
di soño pa realidad" fo' man di e artista sr. Gustave Nouel 
- Croes y sr. Ramon Todd Dandaré. Maternidad ta un bunita 
buki cu ta ilustra e milager di bida y e topico universal di 
maternidad. Den e buki e modelo sra. Zuleika Coffie ta expresa 
su sentimentonan den e proceso di maternidad den forma di 
poesia cu ta keda ilustra magicamente pa e artista local y 
internacional Gustave Nouel. Minister Maduro ta gradici sr. 
Ramon Todd Dandaré y tur otro corector cu a percura pa e 
momento magico aki den bida di un hende muhe por a keda 
expresa den 4 idioma, Papiamento, Hulandes, Ingles y Spaño. 

Dialuna mainta durante un conferencia di prensa di Gobierno 
di Aruba, minister di Husticia y Asuntonan Social Rocco Tjon a 
amplia riba e desaroyonan pa loke ta trata Brandweer Aruba. 
Un departamento cu pa hopi tempo a wordo enfrenta cu 
retonan grandi riba diferente aspectonan infrasrtuctural pero 
tambe den recursonan necesario pa por eherce nan trabou 
na un manera sigur, teniendo na cuenta nan propio siguridad. 
Conhuntamente cu Management Team, Sindicato di Brandweer 
Aruba esta; SINBA, pero tambe e personal, por bisa cu a logra 
yega na e meta stipula. A ricibi trucknan nobo pa completa e 
fleta di Brandweer y tambe tin varios opleiding y bevorderingen 
cu a tuma luga y lo sigui tuma luga den e temponan nos dilanti. 


E condicionnan bou cual Brandweer Aruba tawata traha 
aden, no tawata adecua y tawata un peliger pa nan propio 
siguridad. Remarcabel ta cu ultimo biaha cu a cumpra 
“ademluchtapparatuur” tawata na aña 2003, bou di Gabinete 
Oduber III y na 2018 ex-minister di Husticia di Gabinete Wever- 
Croes I; Sr. Andin Bikker, a busca algun pa un grupo, pero no 

BRINDANDO 


ta tur bombero a logra haya esaki. Pa e motibo aki, den e plan 
di maneho di ministerio di Husticia y Asuntonan Social, inisterio 
di Husticia y Asuntonan Social e personal ta keda central, pues 
e ta importante pa nan tin e hermentnan pa por eherce nan 
trabou na un manera sigur pa nan mes. Pa cual motibo e biaha 
aki a percura pa busca material pa cada bombero. 


Conseho di Minister a aproba e suma di 2.2 miyon florin cu 
tawata falta pa por finalisa e compra di e cuater trucknan asina 
completando e fleta di e trucknan, y sigurando esaki pa e 
añanan binidero. Adicionalmente, e bluspakken a yega, cual 
ta inclui “ademluchtapparatuur” nobo pa cada Bombero cu un 
“lifespan” largo, asina percurando cu pa e añanan nos dilanti 
e bomberonan ta bon ekipa pa loke ta “ademluchtapparatuur”. 
Ademas di esaki, uniform nobo, laarzen, handschoen y helmnan 
. Pa loke ta e diferente trucknan nobo cu a wordo aproba, por 
bisa cu esakinan, cu ta cauter truck adicional di esun cu a 
wordo busca e aña ki caba, ta den proceso di produccion y lo 
dura algun luna prome cu nan por wordo entrega. 

Continuacion BRANDWEER ARUBA HAYANDO E DEBIDO ATENCION.... 


BRANDWEER 


7 ARUI 


Banda di e aspecto di material, e posicion huridico di e 
trahadonan ta hopi importante tambe, pues por bisa cu e 
bevordering di cada trahado ta na Gobernador pa wordo 
firma, y ta den su fase final. Esaki ta un bon noticia pa tur e 
personal di Brandweer Aruba cu pa hopi afia mester a warda 
riba nan bevordering, rechtspositie y landsbesluit. Tambe a 
haci palabracionnan cu e compania Americano pa loke ta trata 
e training pa cu personal di Brandweer, mirando cu e ultimo 
training pa loke ta trata e aspecto aki ta data bek na afia 2007, 
cual ta indica cu pa hopi afia no tawata tin e training adecua pa 
personal di Brandweer. 


LETTERING 28” X 91” BADGE 24" X 22" 


Pa conclui, por bisa cu bou di Gabinete Wever-Croes | y 
continuando bou di Gabinete Wever-Croes ΙΙ, a sigui traha riba 
tur aspecto di mehoracion pa cu Brandweer Aruba. Den e caso 
aki por bisa cu Brandweer Post di San Nicolas; “Sierra”, ta den 
pleno renobacion y ta premira cu pa fin di aña esaki lo mester 
ta cla. Ademas di esaki, a renoba e alarmcentrale di Brandweer 
Aruba e aña aki por completo. Tambe a logra cuminsa cu 
opleidingen manera “Manschap B” y “Bevelvoerders” cual lo 
cuminsa otro luna. Importante pa menciona ta cu 7.5 miyon 
florin adicional a wordo aloca riba presupueso pa Brandweer 
Aruba pa asina por a adkiri e dos tankwagen di tres mil galon, e 
dos trucknan di autospuit di mil galon como tambe e crashtruck 
nobo specificamente pa e brandweerpost na Airport, cual ta 
yega e aña aki. 


Por ultimo, e mandatario a gradici henter e Management Team 
di Brandweer Aruba, Sindicato di Brandweer y sin lubida e 
departamento huridico y departamento financiero di Ministerio 
di Husticia y Asuntonan Social. Danki na e colaboracion aki 
a percura pa logra tur esaki den e prome aña. Den e prome 
aña a logra aloca adicionalmente un suma di alrededor di 7.5 
miyon florin pa por atende cu tur e aspectonan nan aki, pa 
asina por a alivia e situacion na Brandweer, cu despues di hopi 
aña a bolbe haya su debido atencion. 

Diamars mainta Minister Endy Croes a reuni cu sr. Rammy 
Ramada, secretario general di Aruba Athletic Federation (AFF). 
Durante e reunion a trata e.o. stadion Guillermo Prospero 
Trinidad na Dakota cu e aña aki e veld di futbol, luznan y e 
tribuna ta wordo renoba. E pista di atletismo tambe tin mester 
di atencion. Den un ‘joint venture’ entre Gobierno di Aruba y 
Aruba Athletic Federation lo percura pa esaki wordo realisa. 
Minister Endy Croes a sigui bisa cu ta sondea posibilidad pa 
haya fondo di World Athletics. E plan di Gobierno di Aruba 
hunto cu Aruba Athletic Federation y World Athletics ta pa bin 
na fondonan pa ora renoba e stadion por pa amplia e pista 
di atletismo di 6 pa 8 ‘track’. Y asina cumpli cu standardnan 
internacional y atrae caredanan den region pa Aruba. 


Diamars atardi den un encuentro ameno Minister Endy Croes 
a reuni cu presidente di SMAC, sr. Darren van Ommeren y 
secretaria di SMAC, sra. Edelysse Nicolaas. Durante e reunion 
a dialoga riba diferente puntonan importante pa cu carnaval 
di Aruba. A intercambia idea y e preparacionnan pa carnaval 
2023. Como tambe a papia di e vision di e directiva nobo pa e 
fiesta cultural di mas grandi di Aruba. Manera e posibilidadnan 
pa engrandece carnaval di mucha, pa sondea e posibilidad con 
scolnan por coopera cu esaki y asina wak si tin mas grupo di 
scol cu por incorpora den carnaval di mucha. E di dos punto cu 
a bin pa dilanti ta e posibilidad pa SMAC tin su propio oficina, 
un luga unda cu nan por opera. Na e momento aki SMAC no 
tin un luga fiho. Concluyendo Minister Endy Croes ta desea e 
directiva nobo hopi exito cu e preparacionnan pa cu carnaval 
2023. 


2022 

ENFOCANDO 


BIENESTAR 
DI CADA FAMIA 


TIN HOPI MANERA PA BO SPAAR AWA DEN 
CUSHINA. AKI NOS MIHOR TIPNAN: 


No uza awa di cranchi cu ta core pa defrost cuminda. Pa 
seguridad di awa y cuminda, defrost e cuminda den frishider 
abou of den microwave. 


Un di e maneranan mas efectivo pa prepara berdura uzando 
tiki awa, ta den microwave of pressure cooker. 


Un manera barata, pero efectivo, pa reduci bo uzo di awa 
sin cu bo ta ripara un diferencia den e fluho di awa, ta instala 
cranchinan di halto eficiencia of instala aerator. 


Evita cranchinan cu ta lek dor di no cera nan duro y dor di 
cambia e washernan na momento cu bo ripara cu un cranchi 
ta lek. 


Dishwasher ta uza menos awa cu ora ta laba cos di kibra na 
man. Un dishwasher cu un rating di por lo menos 3 star/AAA, 
por baha bo uzo di awa di 40 pa 18 liter cada biaha cu laba. E 
mihor parti ta cu bo cosnan di kibra lo briya di limpiesa. 


Si bo dishwasher ta nobo, por baha man na spulamento. 
Modelonan nobo ta limpia mas profundo cu esunnan bieu. 


Ta un bon idea pa warda te ora bo dishwasher ta yen, prome cu 
pon’e traha. Esaki ta yuda baha bo uzo, tanto di awa como di 
electricidad. Y como bonus, e lo reduci e cantidad di detergente 
cu ta bay den sistema di riool. 


Tur dia destina un glas pa bo awa di bebe of keda yena un 
boter di nobo cu awa. Esaki lo baha e cantidad di glas pa laba. 


Laga awa den weya y panchi pa los resto di cuminda, en bes 
di laga awa core pa raspa nan limpi. BONUS! Pone e weya 
sushi cu awa ariba stoof un rato pa herbe y tur sushi lo kita 
facilmente. 


Laba fruta y berdura den un weya of baki cu awa en bes di tene 
nan bou di un cranchi habri. Di e forma aki bo ta uza menos 
awa y tur bo fruta y berdura lo ta cla pa come of cushina. 


Purba di uza detergente y producto di limpiesa mas natural 
posibel, esakinan no ta contene ningun fosfato y no tin efecto 
negativo riba medio ambiente. Por scohe for di un variacion 
grandi di marca y producto. 


Ora di laba cos di kibra na man, no laga cranchi habri ta core 
awa. Yena un baki cu awa cu detergente y un otro cu awa pa 
spula. 


Traha un sopi nutritivo di e awa cu a uza pa herbe of steam 
cuminda; e ta un manera mas pa bo haya e likido diario 
necesario den bo curpa. 


Despues di herbe pasta of batata, basha e awa cu a resta 
riba bo matanan. E awa ta contene vitamina y nutriente cu bo 
matanan lo gusta; djis corda di laga e awa fria prome. 


Si accidentalmente bloki di ijs cay abou, no tira nan den 
labamano. En bes di esey, tira nan den un baki di mata. 
Colecta e awa cu bo ta uza pa laba fruta y berdura. Uza esaki 
pa bo matanan di cas. 


Ora di bay cumpra un dishwasher nobo, tira un bista riba e 
website di e Consortium for Energy Efficiency pa compara uzo 
di awa di e diferente modelonan. 

Minister Plenipotenciario Suplente mr. Ady Thijsen a ricibi 
na Arubahuis e douaneronan cu e aña aki un biaha mas a 
participa na e di 104 edicion di e 4-daagse di Nijmegen; esaki 
despues di dos aña cu e 4-daagse no por a tuma lugar pa 
motibo di Covid 19. Nan ta Marlon Ruiz, Giovanni Davelaar y 
Oliver Wever. Jerrold Tromp cu tambe ta forma parti di e grupo 
no por tabata presente. E aña aki debi na temperatura hopi 
halto na Hulanda, e organisacion di 4-daagse a dicidi pa reduci 
e evento na tres dia di canamento. 


Señor Thijsen a felicita e douaneronan cu e gran logro aki. 
Tambe e mandatario a gradici e cuater Arubianonan pa nan 
promocion grandi pa nan isla natal durante di e cuater dianan 
di e 4-daagse. 


Diabierna siman pasa e douaneronan a ricibi nan medaya 
durante un ceremonia na Fletcher Hotel na Berg en Dal. 
Marlon Ruiz a haya su medaya pa a participa e aña aki pa 
di 16 biaha y na Giovanni Davelaar cu a cana e aña aki pa di 
14 biaha e Vierdaagse. Oliver Wever a haya un medaya pa 

su participacion pa di 6 biaha. Finalmente Jerrold Tromp cu a 
participa e aña aki pa di 4 biaha. 


Banda di e grupo douaneronan cu a participa na e 4-daagse 
di Nijmegen, Arubahuis tambe kier a felicita tur e Arubianonan 
sea individual of den grupo cu a cana e 4-daagse di Nijmegen 
2022. 


APESAR DI CAMINDA DIFICIL NOS DILANTI, 
Nos POR, HUNTO NOS POR. 

Nos POR ENGRANDECE NOS PAIS. 

Nos POR FORTALECE NOS PAIS. 

NOS POR SIRBI NOS PAIS. 

Y HUNTO NOS POR HACI NOS PAIS 

FUERTE Y RESILIENTE UN BIAHA MAS. 

TA HUNTO SO NOS POR BRINDA 
OPORTUNIDADNAN NA NOS 

FUTURO GENERACIONNAN. 


AÑA DI 
20 INVERSION Y 
22 OPORTUNIDAD 


